
 
   [image: Knuste hjerter]
 


Stina Dale

Knuste hjerter

[image: Bladkompaniet]


Copyright © Vigmostad & Bjørke AS 2021

All rights reserved

Utgitt av Egmont Publishing AS og Vigmostad & Bjørke AS

Omslagsdesign: Kaja Spjelkavik

Illustrasjon: Ida S. Skjelbakken

 

 

Elektronisk utgave (første versjon) 2021

Elektronisk tilrettelegging: Type-it AS

 

 

ISBN 978-82-8413-564-9

 

 

Det må ikke kopieres fra denne bok i strid med åndsverksloven

eller avtaler om kopiering inngått med KOPINOR. Kopiering i

strid med norsk lov eller avtale kan medføre erstatningsansvar

og inndragning, og kan straffes med bøter eller fengsel.


Persongalleri

Selma Kløvheim, 20 år –  Hovedperson

Herman Kløvheim, 22 år –  Selmas ektemann

Jakob Kløvheim, 1 år –  Selma og Wilhelms sønn

Anna Kløvheim –  Selma og Hermans datter

 

Marta Stølen, 42 år   –  Mor til Selma

Magnus Stølen, 23 år   –  Bror til Selma

Agnes Stølen, 19 år   –  Søster til Selma

Mina Stølen, 12 år   –  Søster til Selma

Anna Nordtun, 60 år   –  Selmas mormor

 

Jenny Kløvheim, 20 år   –  Søster til Herman, og Selmas bestevenninne

Ola Kløvheim, 25 år   –  Bror til Herman og Jenny

Petra Kløvheim, 22 år –  Tidligere tjenestejente i Fagerlia, gift med Ola

Trygve Kløvheim   –  Far til Herman, Jenny og Ola

Magnhild Kløvheim    –  Mor til Herman, Jenny og Ola

 

Wilhelm Fagerli, 30 år  –  Odelssønn i Fagerlia

Vera Fagerli, 34 år  –  Wilhelms kone

Alfred Fagerli   –  Storbonde i Fagerlia

Brita Fagerli   –  Husfrue i Fagerlia

Edvard Fagerli, 33 år –  Wilhelms eldre halvbror

 

Nelly Sandvik, 26 år –  Tjenestejente i Fagerlia

Olaug Haugland –  Kokke i Fagerlia

Pål Askeland, 26 år –  Dreng i Fagerlia

Toralf Vågenes, 27 år – Dreng i Fagerlia

Mattias Eide, 24 år – Bror til Maja

Maja Eide, 24 år – Søster til Mattias


Slik sluttet forrige bok:

Alles oppmerksomhet var rettet mot Petra, og Selma følte seg brått uvel. Den urolige følelsen i magen som hun hadde kjent på i månedsvis, slo nå ut for fullt mens hun ventet på å høre hva hun hadde å berette.

– Eg har nåke å sei som eg syns at alle bør få høyra … begynte hun. – Det e to personar i detta rommet som delar ein stor og grusom hemmelegheit. Dei har gjort nåke heilt utilgiveleg og holdt alle rundt seg for narr i lengre tid.

Selma kjente svetten piple og synet ble tåkete og uklart. Dette skjer ikke! tenkte hun panisk.

– Det har seg faktisk sånn at det e Wilhelm Fagerli som e far til Jakob, Selma Kløvheim sin son. Eg høyrde med mine egne øyre at han innrømma det. Beviset ligg begravd under epletreet på Austre Knappen, om nåken skulle vera i tvil. Han har nemleg gitt ho pengar til å forsørge guten heilt sia han vart fødd. Wilhelm e far til ungen hennar!

Det ble igjen helt stille i rommet. Så hørtes et brak. Selma rakk akkurat å se et rosa kjoleskjørt som fløt utover gulvet før folk stimlet sammen rundt den barntunge kvinnen som lå der, blek og livløs.


1

Fagerlia, nyttårsaften 1907

Selma sto som lamslått og fulgte med på dramaet som utspilte seg like foran henne. Det at hemmeligheten hennes nå var avslørt, havnet i skyggen av at stakkars Vera lå bevisstløs på gulvet. Var hun uskadd? Og hva med barnet? Var alt i orden med det dyrebare, etterlengtede barnet hennes?

Nå trakk folkemengden litt unna for å slippe frem Wilhelm, som hadde løftet henne opp i armene sine og bar henne med seg ut av rommet og bort fra alt sammen.

Det var først da de andre gjestene begynte å kaste lange, foraktelige øyekast i hennes retning mens de stakk hodene sammen, at det for alvor gikk opp for henne hva som akkurat hadde hendt. Petra hadde avslørt for alle sammen at det var Wilhelm som var Jakobs far …

Herregud! Hun tok seg til brystet mens hun snappet etter luft.

– Herman … Hun vendte seg om for å prøve å forklare, men han var ikke der. Hun løftet blikket og så ham forsvinne ut gjennom døren med en full brennevinsflaske i hånden.

Tårene vellet opp i øynene hennes. Hun kunne ikke tro at dette faktisk skjedde. Hennes verste mareritt var blitt virkelig.

Et kort øyeblikk ble hun stående og vurdere om hun burde løpe etter ham, eller om det beste kanskje ville være å la ham være i fred. Han ønsket nok verken å se eller snakke med henne akkurat nå. Hun kunne ikke engang forestille seg hvordan han hadde det, hvor såret, sint, ydmyket og sveket han måtte føle seg.

Men da hun nok en gang ble oppmerksom på alle øynene som fulgte henne fra alle kanter av rommet, innså hun at hun ikke kunne bli værende et sekund lenger. Hun måtte bort herfra.

Hun løftet på kjoleskjørtet og la i vei etter ektemannen. Da hun hastet over gulvet med bøyd hode, kjente hun de fordømmende blikkene som brente seg fast i ryggen hennes.

Da hun stormet ut gjennom ytterdøren, ble hun møtt av en vegg av kulde, men hun merket knapt frosten som bet henne i kinnene.

Hun stanset midt på tunet og så seg om til alle kanter. Han var ikke å se. Hun førsøkte å se etter ferske spor i snøen, men det var så mange av dem … Hvor kunne han ha gått? tenkte hun fortvilet mens tårer og snø blandet seg sammen og gjorde ansiktet kaldt og fuktig.

Etter å ha stått rådvill og fortapt på gårdsplassen en liten stund, begynte hun å gå mot Østre Knappen. Hun fikk håpe på at han hadde gjort det samme.

Mens hun stabbet av gårde i nysnøen, prøvde hun å se for seg hvordan dette skulle gå. Ville Herman etter hvert klare å tilgi henne for det utilgivelige hun hadde gjort? Eller kom han til å kreve skilsmisse fra henne? Hun kjente ikke til noen som hadde blitt skilt, men hun visste at det var mulig dersom begrunnelsen var god nok. Utroskap og et utenomekteskapelig barn ville sikkert være grunn god nok til at en mann kunne bryte ut av ekteskapet og skilles fra sin svikefulle hustru – om han ønsket det …

Hun hikstet og løftet en skjelvende hånd for å prøve å stryke bort det våte som sløret for synet, men det lot seg ikke gjøre.

* * *

Petras hjerte slo hardt og fort innenfor brystbenet da hun fulgte de store, dype fotsporene som førte henne forbi frukthagen og videre nedover jordene. Ola hadde nok allerede begynt å lete etter henne, festen hadde fått en brå slutt og gjestene var i ferd med å bryte opp for å reise hjem. Hun kom til å få et stort forklaringsproblem når han krevde å få vite hvor hun hadde blitt av, men akkurat nå brydde hun seg ikke om noe annet enn å finne Herman. Konsekvensene fikk hun ta senere.

Fakkelen hun hadde røsket opp av en snøfonn i utkanten av tunet, hjalp henne med å finne veien. Heldigvis hadde hun sett hvilken retning han tok, så nå var det bare å la fotsporene føre henne til ham.

Hun kunne fremdeles ikke tro at hun endelig hadde lyktes med å få has på Selma. Det var en ubeskrivelig deilig følelse. Det var imidlertid synd at Wilhelm og Vera hadde blitt med i dragsuget, og hun håpet virkelig at Vera og barnet ville klare seg, men det var bare slik det måtte bli. Nå hadde hun omsider bevist for Herman, og alle andre, at Selma ikke var den søte og uskyldige jenta som hun utga seg for å være. Det var på høy tid at alle fikk se det som hun selv hadde oppdaget for lenge siden.

Herman angret nok på at han hadde valgt Selma fremfor henne, og nå skulle han snart få oppleve nøyaktig hva han hadde gitt avkall på da han lot henne gå …

Sporene førte henne ned til elven, og videre i nordgående retning. Hun undret seg litt over at han hadde gått hit. Hva skulle han her nede? Og hvor hadde han tenkt seg?

Kulden rev henne i ansiktet og skoene var tunge og våte. Hun bannet lavt og trakk kåpen tettere om seg.

Plutselig gikk det opp for henne at fotsporene var borte. Hun holdt den brennende fakkelen opp foran seg mens hun prøvde å se hva som befant seg rundt henne. Det var da hun oppdaget den gamle husmannsstua innimellom trærne. Hun hadde glemt at Fagerlia hadde en plass helt her nede, men nå som den lå der like foran henne, innså hun at Herman måtte være der inne i den tomme, fraflyttede stua. Det var et perfekt tilholdssted for en som ikke ønsket å bli funnet.

Med et fornøyd smil om munnen fortsatte hun med målbevisste steg mot den forlatte stua.

* * *

Det lyste koselig fra vinduene på Østre Knappen da Selma kom heseblesende og andpusten ut ifra skogen og fikk øye på det vesle huset. Taket hadde fått et enda tykkere lag med snø i løpet av kvelden, og tunet var måket. Det måtte være Magnus sin fortjeneste.

Hun stanset på trappen for å hente seg inn og samle mot før hun skulle møte dem der inne. Selv om hun håpet at Herman var gått hjem, var det samtidig en liten del av henne som ønsket at Magnus og Jenny skulle være uvitende om hva som hadde skjedd når hun snart skulle stå foran dem inne i stuen. I likhet med Herman, ville sikkert også de to komme til å hate henne når de fikk vite hva hun hadde gjort. Hun hadde løyet og ført dem alle bak lyset. Jenny var Hermans søster og Magnus var også glad i svogeren sin, de ville ikke klare å forstå hvordan hun kunne gjøre dette mot ham. Det var det sannsynligvis bare den gode mormoren som gjorde … Men Selma rådde ikke med det. Hjertet lot seg ikke lede, det gikk sine egne veier og lot seg ikke styre av fornuften.

Hun lurte på hvor mye hun burde røpe om følelsene sine for Wilhelm. Skulle hun være ærlig om at hun elsket dem begge, eller var det bedre å holde tilbake og la dem tro at det bare hadde vært et tåpelig innfall av tankeløshet og begjær som hadde kommet over henne den gangen sønnen hennes ble unnfanget?

Hun var så ubeskrivelig lei av alle løgnene som hadde fulgt henne de siste årene og ønsket at hun nå kunne være helt ærlig, samtidig måtte hun tenke på hva som var lurest å si og gjøre om hun skulle klare å holde på Herman og redde stumpene av ekteskapet deres. Det var det viktigste nå.

Hun trakk pusten dypt inn og slapp den sakte ut igjen, så tørket hun tårene med en skjelvende hånd og gikk inn i varmen.

De to som satt tett omslynget på divanen, hadde tydeligvis ikke hørt henne komme, for nå slapp de hverandre brått og trakk seg hastig unna hverandre. Begge hadde fått en dyp rødfarge i kinnene.

Jenny smilte litt forlegent, men da hun oppdaget at Selma var alene og så hvordan det var fatt med henne, bleknet smilet og ble erstattet av en bekymret mine.

– Selma? Ka som har skjedd?

– E Herman her? spurte hun, selv om det var helt unødvendig. De var åpenbart alene her.

– Nei … Skulle han det? E han ikkje med deg? spurte Jenny forvirret.

– Jo, eller … Han var det, men det skjedde nåke og så for han av gårde. Eg veit ikkje kor han e …

Jenny stønnet. – Det ante meg at det kom til å gå gale når han støtte på far og Ola. Det hjalp vel heller ikkje at det vart servert alkohol i store mengdar … Jenny ristet oppgitt på hodet. – Kor ille var det?

Selma vurderte et lite øyeblikk å la henne tro at det var slik det forholdt seg, at Herman hadde hatt et sammenstøt med Trygve og Ola og forlatt nyttårsballet i sinne av den grunn … Men det ville bare være å utsette det uunngåelige, for de ville uansett snart få vite sannheten. Veldig snart.

– Det var ikkje … Trygve og Ola holdt seg unna. Men det skjedde nåke anna …

Selma så ned. Hun klarte ikke å møte Jennys granskende øyne.

– Ja vel? Ka var det som skjedde, då? spurte hun litt utålmodig.

– Eg skal forklare alt, men me må finne Herman først. Han e ute, og det e kaldt og han e opprørt og antageleg full … Hun sendte Magnus et bedende blikk. – Kan du gå ut og leite?

Magnus var allerede på beina.

– Sjølvsagt. Han ga Jenny et fort kyss på kinnet før han kom bort til henne og plasserte en tung, trygg hånd på skulderen hennes. Brorens medfølende og betryggende gest, gjorde at halsen hennes tyknet igjen. – Ikkje vær redd. Eg skal nok finna han. Han sendte henne et oppmuntrende lite smil før han gikk.

Selma og Jenny var nå alene i stua, bortsett fra vesle-Anna, som lå i vuggen borte ved ovnsvarmen og sov. Jakob lå oppe i sengen sin, og hadde nok sovet i mange timer allerede.

Selma gikk over gulvet for å se til datteren mens hun følte Jennys brennende blikk følge hvert skritt hun tok. Hun fikk en anelse om at venninnen allerede hadde en vag fornemmelse om hva alt dette dreide seg om.

Det brustne hjertet hennes myknet litt da hun kikket ned på det lille barnet som sov så fredelig, helt uvitende om at verdenen rundt henne var i ferd med å rase sammen. De bløte kinnene hadde fått røde søvnroser, og Selma klarte ikke la være å stryke en finger over dem. Anna hadde sparket av seg teppet, så hun bredde det over henne igjen og ga vuggen en liten dytt. Deretter trakk hun pusten og stålsatte seg for den ubehagelige samtalen hun nå skulle ha med Jenny.

* * *

Wilhelm travet rastløs frem og tilbake over ganggulvet mens han ventet på at doktor Knutsen skulle gjøre seg ferdig med å undersøke Vera. Om det hadde skjedd noe alvorlig med henne eller barnet … Da kom han aldri til å tilgi seg selv. Heldigvis var doktoren og doktorfrua blant gjestene i kveld, slik at hun hadde fått kyndig hjelp med det samme.

Han burde kanskje ha hatet Petra for det hun hadde gjort, men han klarte ikke å rette sinnet sitt mot noen andre enn seg selv. Det var han som hadde feilet, han som hadde løyet og bedratt. Han burde dessuten ha forstått at dette gigantiske nettet av løgner ville komme til å rakne på et eller annet tidspunkt, det var uunngåelig.

Det var hjerteskjærende å tenke på den smerten han nå hadde påført den elskede hustruen sin. Hun hadde gitt ham hjertet sitt og stolt på at han ville ta vare på det for all fremtid, og nå var det knust i tusen biter … Han skulle gjøre alt han kunne for å reparere det, lime bitene sammen igjen, men han visste ikke om det lot seg gjøre.

Han dumpet ned på en polstret stol og sukket tungt mens han åpnet de øverste knappene i den hvite finskjorten. Det føltes som om han skulle kveles.

Øyeblikket etter gikk soveromdøren opp, og den eldre og noe korpulente doktoren steg ut i gangen. Han lukket døren stille igjen bak seg og kom mot ham med en alvorlig mine i det runde, skjeggete ansiktet.

Wilhelm var straks på beina.

– Har ho det bra? buste han ut. – Og ka med ungen, går det fint med den?

Doktor Knutsen holdt en diger hånd opp i været, som for å be ham om å roe seg ned.

– Ungen har det bra. Og hustruen din …

Han sukket. – Vel, forutan ein liten kul i bakhåvet og eit par blåmerker, så har ho ingen fysiske skadar …

– Takk Gud! utbrøt Wilhelm lettet. De hadde det fint, både Vera og det snart fullbårne barnet deres.

– Men ho har naturlegvis fått seg eit stort sjokk, og ho e svært … Opprørt. Ja, ho e for så vidt ganske roleg, men tårene vil ikkje slutte å renne, og ho e fullstendig utrøsteleg.

– Eg må sjå ho, eg må forklare … Wilhelm skulle til å passere doktoren, men da holdt han opp den tykke hånden sin igjen.

– Ho gav uttrykkeleg beskjed om at ingen andre enn den lyshåra tenestejenta var velkommen inn i værelset.

– Men … Wilhelm sendte ham et fortvilet blikk. – Eg e nødt til å snakka med ho!

– Det e seint. Eg syns du skal respektera avgjersla hennar.

Det var ingen tvil om at det lå et snev av bebreidelse i de stålgrå øynene som plirte mot ham under tunge øyelokk. – Kanskje ho vil prate i morgo, sa han og trakk på skuldrene. Deretter tok han med seg doktorvesken og gikk mot trappen. Fruen hans ventet på ham nedenunder sammen med moren hans.

Wilhelm ble stående og stirre tafatt og villrådig på den lukkede døren. Han vurderte om han skulle gi blaffen i formaningene om å holde seg unna soverommet deres, men til slutt innså han at doktoren hadde rett. Han måtte respektere ønsket hennes om å få være i fred. Med tunge steg og bøyd nakke satte han kursen mot det nærmeste gjesterommet.

Rommet var mørkt, kaldt og utrivelig. Han la seg under fellen uten å bry seg med å ta av seg klærne.

Han skulle ønske at han kunne ha skrudd tiden tilbake til kvelden før. Da hadde han ligget i den store ektesengen med Veras myke, varme kropp i armene sine og smilt mens han kjente barnet deres sparke innenfor den spente magehuden hennes. De hadde ligget lenge og snakket om barnet og om forventningene til den vidunderlige tiden de gikk i møte, før de omsider hadde sovnet, lykkelig uvitende om at når de gikk til sengs neste kveld ville alt ha forandret seg …

* * *

Petra knakket forsiktig på døren og hørte at Herman bannet og svor på den andre siden, tydelig misfornøyd med at han hadde blitt funnet. Hun trykket håndtaket ned og skjøv opp døren.

– Det e berre meg. Petra, sa hun, og håpet at det ville berolige ham, men det gjorde det ikke.

Han snøftet foraktelig.

– Gå vekk! La meg vera i fred …

Hun overhørte ham og lukket døren bak seg. Hun ble stående og myse for å prøve å orientere seg i det mørke rommet. Hun skimtet en lysestake med en liten lysstump i borte i vinduskarmen, og til hennes hell lå det også en stikkedåse ved siden av den.

Hun tente lyset, og like etter kunne hun ta inn det bedrøvelige synet av den forsmådde og fordrukne mannen som satt på de iskalde gulvplankene og supte fra en halvtom flaske med blankt innhold.

– Det e ingen andre som veit kor du e. Men eg tenkte at … At du kunne trenge ein venn, sa hun og tok noen steg nærmere ham.

Han hevet øyebrynene og sendte henne et talende blikk, men i stedet for å komme med en skarp kommentar, satte han på ny flasken mot munnen. Hun tok det som et tegn på at hun kunne bli.

Hun hutret av kulde, og oppdaget at det lå noen vedkubber igjen borte ved den åpne grua, og bestemte seg for å tenne opp slik at de kunne få litt lunk i seg.

Den knusktørre bjørkeveden fatnet lett, og snart brant det godt.

Petra sank ned på gulvet ved siden av ham, og lente ryggen mot den harde tømmerveggen. Hun holdt frem hånden, og han ga henne flasken. Hun tok en stor slurk og kjente hvordan brennevinet sved i halsen og videre nedover i brystet når hun svelget, men det varmet.

En liten stund ble de sittende i taushet mens flasken gikk frem og tilbake mellom dem. Petra prøvde å komme på noe å si, noe som kunne få ham på tanken om at han kunne bruke henne til å glemme alt det vonde som rev og slet i ham.

– Ho fortenar deg ikkje. Eg har prøvd å få deg til å innsjå det, at du e for god for ho, at du ville ha fått det bedre i lag med nåken andre … Nåken som verkeleg bryr seg om deg og vil ta vare på deg.

Hun kastet et raskt blikk bort på ham og så hvordan kjevene hans strammet seg. Kroppsspråket hans uttrykte harme og bitterhet, men i øynene hans så hun smerte og fortvilelse.

Hun tok flasken fra ham og tok enda en sup. Hun begynte å kjenne seg lett og ør i hodet. Det var en god følelse, tenkte hun. Herman hadde drukket mye mer enn henne, men så tålte han også mer. Likevel var det ingen tvil om at han begynte å bli temmelig full. Bare han ikke ble for full, tenkte hun med ett. Da ville han ikke være i stand til å gjennomføre det hun planla, det som hun lengtet slik etter …

Hun tok en siste slurk før hun satte korken i flasken og satte den litt til siden.

– E det sant, alt det du sa der inne? E du sikker på at du ikkje har høyrd feil eller misforstått? spurte han med et ørlite snev av håp i stemmen.

– Nei, eg har ikkje misforstått, sa hun bestemt. – Eg har visst at Wilhelm var far til Jakob sia før han vart fødd, og om du tenker deg om og huskar tilbake, så veit du at det e sånn det e.

Hun så ham inn i øynene og nå var det ren, utilslørt sorg som sto skrevet i dem.

Hun klarte ikke å unngå det lille stikket av dårlig samvittighet som brått slo ned i henne, for det var på et vis hennes skyld at han led, og det var vondt å se ham slik.

– Eg forstår berre ikkje korleis …

Han skaket hodet i fortvilelse. – Korleis ho kunne gjera nåke sånt. Og at ho attpåtil lot meg tru at Jakob var min … Det e heilt ubegripeleg.

Han strakte seg etter flasken, dro ut korken og helte innpå en stor klunk før han satte den fra seg igjen.

– Eg forstår at det kom som eit sjokk, sa hun og la hånden sin mot den sterke armen hans. – Heldigvis e det muleg å få skilsmisse, sånn at du ikkje treng å vera gift med ho lenger. Du vil heilt sikkert få omsorgsretten for vesle-Anna òg, om du ønska det.

Han sukket tungt og dro en hånd gjennom håret. Han hadde visst ikke tenkt så langt ennå.

– Selma har bedratt deg og audmjuka deg framfor heile bygda, ho fortenar deg ikkje, gjentok hun.

Hun lente seg mot ham, og før han hadde oppfattet hva hun var i ferd med å gjøre, presset hun leppene sine mot hans.

Han trakk seg unna og stirret forferdet på henne.

– Ka e det du gjer?! utbrøt han.

– La meg få vera god mot deg, ba hun. – Eg kan få deg til å gløyma alt det vonde og vanskelege for ei stond, gje deg nåke anna å tenka på …

Da han ikke svarte, bøyde hun seg frem og kysset ham på nytt. Denne gangen trakk han seg ikke unna, og etter et par nølende sekunder slapp han alle hemninger og gjengjaldt kysset.

